****

**Η Γενική Διευθύντρια του ΚΟΑ Δρ Μαίρη Χαραλάμπους Παπαμιλτιάδη**

**προσκεκλημένη της Υπουργού Αθλητισμού Σεϋχελλών**

Η Γενική Διευθύντρια του ΚΟΑ Δρ Μαίρη Χαραλάμπους Παπαμιλτιάδη βρίσκεται από την Τρίτη 5 Ιουλίου 2022 στις Σεϋχέλλες, ως προσκεκλημένη της Υπουργού Αθλητισμού των Σεϋχελλών Μαρί Σελίν Ζιαλόρ, μέσα στα πλαίσια της κοινής δέσμευσης των αθλητικών αρχών Κύπρου και Σεϋχελλών για ανάπτυξη κοινών προγραμμάτων και συνεργειών. Σκοπός της υπηρεσιακής επίσκεψης είναι η ανταλλαγή απόψεων και η μεταφορά τεχνογνωσίας στον τομέα της αθλητικής διακυβέρνησης και διοίκησης.

Η Γενική Διευθύντρια πραγματοποίησε την Τρίτη 5 Ιουλίου συνάντηση με την Υπουργό Αθλητισμού Μαρί Σελίν Ζιαλόρ, τον Υπουργό Παιδείας Τζάστιν Βαλεντίν και τον Γενικό Διευθυντή του Συμβουλίου Αθλητισμού Ζαν Λάρουε. Ακολούθως την Τετάρτη 6 Ιουλίου πραγματοποιήθηκαν συναντήσεις με τη διοικητική ομάδα του Συμβουλίου Αθλητισμού των Σεϋχελλών με επικεφαλής τον Ζαν Λάρουε, καθώς και επιτόπου επίσκεψη στις αθλητικές εγκαταστάσεις της χώρας.

Η Γενική Διευθύντρια συμμετείχε επίσης ως βασική ομιλήτρια/εισηγήτρια σε εργαστήρι (workshop,) το οποίο διοργάνωσε το Συμβούλιο Αθλητισμού των Σεϋχελλών στο Ολυμπιακό Μέγαρο της χώρας, με συμμετέχοντες τους παράγοντες και το προσωπικό όλων των Αθλητικών Ομοσπονδιών των Σεϋχελλών.